Darius Vâlcov spune că Isărescu trebuie să plece din fruntea BNR și face profilul viitorului guvernator: Să colaboreze excelent cu Guvernul

Darius Vâlcov, consilierul premierului Viorica Dăncilă, a declarat, luni seara, la TVR, că Mugur Isărescu ar trebui să se retragă din fruntea Băncii Naționale a României (BNR) și a schițat și profilul viitorului guvernator, o calitate fiind „să colaboreze excelent cu Guvernul”.

Întrebat ce are Isărescu cu el, Vâcov a replicat: „Probabil vede o persoană care începe să spună lucrurilor pe nume”.

„Dacă vă uitați la ceea ce au făcut guvernul și BNR în ultimii doi ani, ne apropiem de legenda meșterului Manole: când cineva tot construiește, și acesta este Guvernul, și cineva peste noapte dărâmă sau ia o parte din fructele a ceea ce construiește cineva, și aici ne referim la BNR”, a susținut consilierul premierului.

Darius Vâlcov a spus că Mugur Isărescu trebuie să plece de la conducerea Băncii Naționale.

„Cred că am putea vorbi 2, 3, 4 zile despre părțile care ar fi de criticat. Poate sunt și părți de lăudat, sunt sigur că sunt și părți de apreciat, dar după o asemenea istorie, haideți să fim realiști, adică a depășit pe papa, a depășit pe cine mai vreți dvs, trebuie totuși la un moment dat să ne recunoaștem limitele și să lăsăm și pe alții mai tineri”, a afirmat Vâlcov.

Întrebat care are un profil al viitorului guvernator, Darius Vâlcov a răspuns: „Da. Cred că trebuie să fie extrem de bine pregătit pe actuala piață monetară și financiară, cu relații foarte bune, care să colaboreze excelent cu Guvernul, cu celelalte autorități ale statului și care să dorească binele populației și în niciun caz nu mă refer la credite cu dobânzi duble sau triple față de restul Europei, cineva care să se ducă în fața băncilor și să le spună, știți ce?, că România în ultimul an, așa cum spune raportul OECD, a avut cea mai mare productivitate a muncii din Europa”.

Foto: Mugur Isărescu (Inquam Photos/ Octav Ganea)